khistorydata/jeongjo-sjw-relations huggingface dataset:
정조 23년 · 목
以擬皇朝贈金應河遼東伯爲詔題聞勅勒歌願得鐵衣三萬騎爲詩賦同題命右承旨金履翼詣朝宗門外設場捧券仍敎曰皇朝人子孫忠臣子孫行禮後當試射卽爲分付○具翼善冠袞龍袍乘輿出拱北門詣北營降輿陞座敎曰兵判禁將僉知金處漢宣傳官金植武兼南必秀爲試官試官率應射人入庭行禮訖以次應射
정조 23년 · 목
試射訖乘輿出北營入拱北門降輿出朝宗門乘輿由集成門還內
정조 23년 · 강
望拜禮參班儒武入格人施賞有差命三學士及宋文正直孫令吏曹訪問以聞曺文忠奉祀主家令禮曹詳問草記仍命敬奉閣移建於奉室西壝外
정조 23년 · 목
儒生應製試券親考訖敎曰今年何年風泉之感尤切於是年而今日卽神宗諱辰也祗詣奉室與皇朝人子孫忠臣後裔禮成望位榛苓之思愾我寤歎向者適値憫旱製射之退行旣有設言於儒生武士等所以不憚炎暑分所親試於朝宗門外及北營也賦居首二下贈吏曹判書申曼玄孫幼學申溶詩居首三上文忠公金尙容六代孫幼學金履秀詔居首三中贈參判李惇敍五代孫進士李鍾夏各新印春秋一件賜給柳葉箭優等忠肅公趙廷翼六代孫哨官趙台錫按察使王楫七代孫守直官王胤錫各尙方弓一張賜給其餘製射入格人依書下分等施賞而取見參班擧案三學士後孫中洪尹而學士家無在官者吳學士家亦無直派人有職者可謂近古未有是豈無論支嫡年限之受敎遵行之意乎令吏曹詳問各家草記因此又見之宋文正家京外職無一人從宦者亦豈成說一體訪問其直孫以聞曾聞曺文忠家祠版代遠之致將無寄寓之所云亦令禮曹詳問主家草記昔在先朝建閣於兩闕槐院近處敬奉皇朝誥勅因院廨頹圮巋然一閣在路傍甚妨於觀瞻此不過一間屋宇撤此構彼不至役鉅且於皇壇之東旣有奉室則於其西壝外側階仍舊間架移建妥奉允合於事理令度支問于禮曹卜吉擧行○儒生應製賦三上幼學黃鐸等二人各五倫行實一件賦三中幼學李相斗等四人詩三中前察訪金獻行等三人各朱書百選一件賦草三中幼學金遠根奎章全韻一件賦三下幼學李濟翼等十二人詔三下生員金愚淳等三人詩草三下洪穉圭等二人各紙一卷賜給○武士試射訓鍊院主簿諸景彧等十四人柳葉箭邊一中各內下箭竹五十箇賜給
정조 23년 · 강
命校理高宅謙副校理曺錫中修撰金熙周掌令崔禧延持平洪宅夏獻納南履翼正言鄭澣等禁推尋命分揀
정조 23년 · 목
敎以不卽入來侍臣事過後禁推○因宅謙等禁推傳旨敎以其中玉堂高宅謙金熙周初當之致生疏似然豈比於曺錫中乎分揀○因禧延等遞差傳旨敎以生疏所致今番則姑爲分揀○因錫中囚單敎以念舊之意姑爲放送
정조 23년 · 목
顯默疏陳右副承旨洪義浩有姨從相避之嫌批令該曹稟處吏曹覆啓請遞從之
정조 23년 · 목
允遂方在罷散中政院啓稟敎以敍用
정조 23년 · 강
遣承旨詣宣武祠奉審摘奸
정조 23년 · 목
敎曰戶房承旨與禮曹堂上戶曹郞廳依定式馳詣宣武祠奉審摘奸以來
정조 23년 · 강
推掌令崔禧延持平洪宅夏獻納南履翼正言鄭澣使之入來傳啓
정조 23년 · 목
禧延等避嫌略曰臣等班次失儀至承禁推之敎繼有分揀之敎臣等慚惶轉甚無地自容以此情踪豈可仍冒於臺次乎請命遞斥臣等之職答曰勿辭亦勿退待○政院以禧延等避嫌承批後不爲傳啓直爲出去請竝推考允之敎以豈有如許道理乎旣不禁推則雖古之臺諫不可因此處義更爲牌招使之卽爲入來傳啓
정조 23년 · 강
命直講未差之代令該曹口傳差出
정조 23년 · 목
成均館啓言本館入直自辟郞廳外凡郞無敢入直若有代員替直之事則草記事曾有定式矣司成李錫夏身病危劇呈旬有日直講未差典籍李海淸未肅拜時無入直之員請以他郞官姑爲代直敎以未差之代令該曹口傳差出待下批與未肅拜者使之肅拜入直
정조 23년 · 목
漢城府以西部民家十八戶頹壓四戶漂失北部民家一戶頹壓啓敎以恤典令該廳卽爲分給事分付
정조 23년 · 강
諸承旨持公事入侍于熙政堂召見戶曹判書趙鎭寬禮曹判書徐龍輔
정조 23년 · 강
召見皇壇望拜禮參班應製入格儒生于熙政堂命敬奉閣開基欽奉閣誥勅移奉以二十四日擧行敬奉閣誥勅奉安以二十七日擧行仍命二十四日先詣朝宗門外誥勅移奉時祗迎仍詣奉室行禮二十七日奉安時亦如之
정조 23년 · 목
禮曹判書徐龍輔啓言敬奉閣開基欽奉閣誥勅移奉吉日時令日官推擇則敬奉閣開基今月二十四日辰時定礎立柱上樑同日申時欽奉閣誥勅移奉同日卯時敬奉閣誥勅奉安同月二十七日卯時爲吉云請以此日時擧行之意分付該曹及該院從之敎以二十四日先詣朝宗門外祗迎仍詣奉室行禮見始役二十七日奉安時亦如之以此磨鍊
정조 23년 · 강
命敬奉閣誥勅及御筆御畵奉安後每年春初奉審著爲式
정조 23년 · 목
禮曹判書徐龍輔啓言敬奉閣誥勅及御筆御畵奉安之後事體與前有異不可無奉審曝曬之節每年春初奉審時一體奉審擧行之意請定式施行從之
정조 23년 · 강
推掌令崔禧延持平洪宅夏獻納南履翼正言鄭澣禧延等避嫌賜批
정조 23년 · 목
承旨洪義浩啓言今日詣臺兩司傳啓承批之後始以昨日政院請推事避嫌故自本院退却而諸臺之先傳啓後避嫌有損體例請推考從之○禧延等避嫌略曰臣等旣已詣臺不爲傳啓承宣請推嚴敎繼下臣等怵畏義分遂不得不章皇趨簉揆以格例所當先引後啓而只緣昏謬顚錯至有先啓後引之失又遭喉院退却避辭更請問備之擧前後所失已無可言請命遞斥臣等之職批以先啓後引自是一道承宣請推亦近於他家宴柹梨勿辭亦勿退待
정조 23년 · 강
命皇壇節享時承旨與香官及忠義奉祝式至齋殿廳事精寫傳于獻官親享時寫祝於奉室近處待時至傳祝
정조 23년 · 목
敎曰皇壇香祝奉詣時前導儀仗用不當用之件云者凡事之貿貿皆若此豈不駭然之甚乎前此望拜禮之闕字牌亦然而聞其謬例卽使改造矣書房色司鑰猶不處分儀仗郞何必責乎香路前則受香出闕門由拱北門入而近因定式建一門於金虎門近處西廊從其路奉詣細仗香亭太涉張大每年節享前一日禮房承旨與香官及忠義奉祝式至齋殿廳事精寫傳于獻官親享時寫祝於奉室近處設幕處寫畢仍爲權奉待時至傳祝而若有親押之命奉至齋殿或仍於奉室前爲之間處所臨時微稟事詳載香室謄錄皇壇儀
정조 23년 · 강
以兪漢寧爲承旨尋遞以李書九代之竝前望也
정조 23년 · 목
因吏曹承旨有闕政事取稟命前望單子入之○漢寧未肅拜命許遞前望單子入之
정조 23년 · 강
命忠正公洪翼漢後孫待闋服收用忠貞公尹集忠烈公吳達濟文正公宋時烈後孫口傳擬入
정조 23년 · 목
吏曹啓言謹依下敎詳問于各家則忠正公洪翼漢六代奉祀孫前判官養默其弟幼學容默年今二十七歲而俱在草土中忠貞公尹集玄孫進士爔年今三十四歲忠烈公吳達濟七代奉祀孫前縣監慶元方在承重草土中其弟幼學慶仁年今二十一歲文正公宋時烈七代奉祀孫前郡守欽書方在奪告身中其弟進士欽詩年今三十六歲云矣敎以諸家中洪學士家人待闋服卽爲收用餘則口傳擬入
정조 23년 · 강
改差東部都事成時柱仍命童蒙敎官李禎國假監役林炳遠分付道臣使之起送
정조 23년 · 목
吏曹啓言東部都事成時柱除拜後過限未肅拜童蒙敎官李禎國除拜後過限未出仕繕工假監役林炳遠受由退限不上來請竝依例改差允之敎以其中因別諭該道薦剡或別爲宣召人豈可無端落仕乎竝勿爲改差分付道臣使之起送狀聞以爲召見之地
정조 23년 · 강
以尹爔爲禧陵參奉吳慶仁爲惠陵參奉宋欽詩爲東部都事仍命禧陵前參奉李薰徽付虛司果惠陵前參奉李永運監役加設單付推吏曹判書金文淳爔等竝初仕也口傳也
정조 23년 · 목
吏曹啓言臣曹草記中忠烈公吳達濟六代孫以慶曾書入矣除職命下之後追聞慶仁之仁字誤認以曾字當初不能審愼之失臣不勝惶恐而望筒則以吳慶仁擬入敎以別薦與宣召人請遞之故使之改擬則非特敎而時仕參下之無端作窠事體大不可況李薰徽前旣作窠者今又作窠卿之事可謂太偏矣推考薰徽旣作窠付虛司果而李水運作窠亦爲勿施監役加設單付待窠陞實
정조 23년 · 강
判下奉室行禮時兵曹軍兵磨鍊啓稟
정조 23년 · 목
該曹啓言今月二十四日大駕詣朝宗門外欽奉閣誥勅移奉時祗迎仍詣奉室行禮時侍衛軍兵及墻外環衛軍兵當爲磨鍊而今二月則墻外環衛軍以訓局步軍五哨磨鍊今二十一日則外各營入直軍營直外除出訓將率領環衛挾輦軍連以金虎門入直軍四十名磨鍊槍劍軍置之矣今番則何以爲之敎以當由集成門往來別雲劍仍用其外侍衛入直磨鍊儀仗扈衛軍官等置之挾輦軍亦依近例而墻外環衛軍除之只於拱北門外訓將率西營北營軍餉色軍排立作門
정조 23년 · 강
命北營動駕時衛內外軍兵及將官將校待令馬兵射放技藝入格者令訓局分等施賞仍命金虎門西營及各直處訓局軍量減者訓將與曾經將臣論理草記
정조 23년 · 목
訓局啓言謹依下敎今番北營擧動時衛內軍兵鳥銃三放技藝一次衛外軍兵鳥銃三放將官將校及待令馬兵柳葉箭一巡試取入格之類竝別單書入敎以別單不必書入卿其卽爲分等施賞其中如有砲三中人直給兼料挾輦軍則如有二中一體陞禁而近來本局軍公然爲禁營軍代役豈不悶甚乎金虎門西營或各直處中量減者卿若難於指一草記與曾經諸將臣各具意見今日內論理草記又啓言軍兵中鳥銃貫一中邊二中一名邊三中一名陞付兼司僕挾輦軍邊二中一名亦爲陞禁其餘貫二中一名木二疋貫一中邊一中十二名邊二中二十七名各木一疋布一疋貫一中三十五名邊一中一百五十名各木一疋技藝上中等一名木一疋上下等三十三名各布一疋將官將校柳葉箭貫一中邊一中二人邊二中三人各弓箭一部貫一中二人各弓一張邊一中十六人馬兵邊一中四名各箭竹一百箇分等施賞
정조 23년 · 강
命僧帖一百張成給直指寺仍飭道臣從便顧助
정조 23년 · 목
備局啓言卽見內需司所報則以爲本司草記內卽接慶尙道金山直指寺僧統牒報本寺乃是定宗恭靖大王胎室奉安守護寺刹去甲申年分屬定延祐宮而伏地祗受先大王傳敎內世孫在焉其亦所重一體事報備局之意分付本道所重與他寺懸殊而擧皆頹圮將至顚覆之境方欲修補雖以萬金之財決難完就自本司具由入啓僧資帖依楡岾佛會等寺例限八百張特下則以此分排於嶺南湖南湖西等道寺刹以爲趁時修補矣蓋此寺御筆奉安處與他自別法堂及僧房諸處幾至頹圮之境云本司所當助給物力而見今司儲不敷他無拮据之道渠之所報中僧帖事極爲猥濫而在前或因特敎或報備局或自禮曹筵稟然後成給僧帖之例報備局該曹間何以爲之判下內先朝下敎如此又有先朝御筆所重依前例報備局使之草記稟處事命下矣取考楡岾寺修葺時前例則以僧帖一百張劃下矣今此所請八百張其數太過僧帖一百張令該曹參互成給仍飭道臣從便顧助畢修葺後形心狀聞亦依楡岾寺例擧行允之
정조 23년 · 강
諸承旨持公事入侍于重熙堂召見惠陵參奉吳慶仁
정조 23년 · 강
命敬奉閣奉安時提督家祀孫及三學士文忠公金尙容文正公金尙憲祀孫入來參班
정조 23년 · 목
敎曰記昔先朝癸巳七月行禮于敬奉閣而提督子孫三學士及文忠公金尙容文正公金尙憲家祀孫有別爲記錄之敎予於其時隨詣仰覩二十七日敬奉閣奉安時參班依癸巳下敎提督家奉祀孫及學士家文忠文正家奉祀孫使之入來
정조 23년 · 강
命明日行禮時版位設於冽泉門外
정조 23년 · 목
敎曰明日行禮以奉審書之而版位設於冽泉門外齋宿及諸臣淸齋不必磨鍊以此分付
정조 23년 · 강
命敬奉閣畢役間拱北門除標信開閉
정조 23년 · 목
敎曰敬奉閣畢役間拱北門除標信開閉兵曹堂郞各一員進去禁雜人北營廣智營軍分半輪回除出門外作門該營中軍率領出用與還入時皆除標信
정조 23년 · 강
遞承旨金履翼以鄭尙愚代之前望也
정조 23년 · 강
命吏曹判書金文淳推考假引儀李命翼拿處尋命命翼分揀
정조 23년 · 목
政院啓言今日拜辭惠陵參奉吳慶仁以禧陵參奉來呈肅單臣之矇然捧入不勝惶恐而原單子勿施誤爲來呈之當該通禮院官員所當重勘本院請推外無他罰何以爲之不善知委之該曹堂上請推考允之敎以引儀拿處○義禁府以命翼移送刑曹啓命分揀
정조 23년 · 강
遞校理高宅謙李垿副校理曺錫中修撰金熙周趙得永副修撰金銑
정조 23년 · 목
政院以玉堂上下番俱空應敎副應敎副修撰一員未差錫中方在禁推銑在外請宅謙垿熙周得永竝牌招推移入直敎以竝許遞政官牌招開政
정조 23년 · 강
遞吏曹參判閔台爀
정조 23년 · 강
刑曹判書李得臣陳疏乞遞賜批兼帶藥院之任許遞
정조 23년 · 목
得臣以所帶內局提調之任不得與刑獄衙門兼綰陳疏乞遞也
정조 23년 · 목
弘履以無敦寧陳疏乞遞命下該曹稟處該曹覆啓請遞從之
정조 23년 · 강
有政吏曹判書金文淳進
정조 23년 · 목
以尹命烈爲校理曺允遂南履翼爲修撰洪良浩爲左參贊李冕膺爲禮曹參判贈執義李光輪贈吏曹判書
정조 23년 · 강
命金虎門入直訓局軍五十名廣智營入直十五名限禁營鄕軍上番間姑除
정조 23년 · 목
訓局啓言謹依傳敎問于曾經諸將臣則前大將李敬懋病不能獻議趙心泰以爲金虎門及廣智營入直軍數之自壬子年添加者旣爲六十五名此非別創增額伊時銅龍門及集賢門竝以鄕軍入直事定式後原番訓局軍除西營入直而餘爲六十五名故闕內入直軍不敢以餘數遽然除出以金虎門五十名廣智營十五名添入之意草記蒙允因循至今矣若非鄕軍停番之時本局軍別無代直偏苦之弊而今此量減之命寔出於軫恤軍卒之特恩其在對揚之道必思所以從長變通姑減金虎門及廣智營餘數添入軍六十五名使之推移排番則東營集春營代直軍一百名足可輪回休息實惠下究云臣意則宿衛入直事體甚重禁營今雖停番弘化門銅龍門集賢門入直御廳鄕軍旣已替把其與兩營停番時專當入直有異在本局軍宜無爲弊之端且軍兵番次每朔不過二三日則入直軍數之量減一款有不可擬議敎以金虎門五十名廣智營十五名鄕軍上番間自後三日姑爲除之
정조 23년 · 강
禮曹以文忠公曺漢英祠版移住支孫家啓
정조 23년 · 목
該曹啓言謹依傳敎文忠公曺漢英祠版寄寓之所問于本家則以爲文忠祠版以其祀孫親盡之故見方移住於支孫驪州居幼學允厚家而允厚同行只有一二人年皆衰老將至於無所寄寓云矣
정조 23년 · 강
命奉室行禮時兼行敬奉閣行禮於奉室前著爲式
정조 23년 · 목
承旨李書九啓言明日奉室行禮時冽泉門外設版位事命下矣二十七日敬奉閣誥勅奉安後當於閣前行禮而旣是一壝之內則奉室行禮自當兼行以此分付該曹磨鍊儀註此後奉室行禮時敬奉閣雖有奉審節次而行禮則依此例兼行於奉室前事一體定式似好矣從之
정조 23년 · 강
命皇朝時表箋奏咨等文字之散見野乘文集者令槐院採錄成書
정조 23년 · 목
承文提調李書九啓言昨日取見槐院謄錄則皇朝時表箋奏咨呈揭等文字頗多蒐輯而數三卷見佚敬奉閣奉安件今當考出添錄矣臣意則此等文字之散見於野乘文集而闕漏不載者亦必有之廣加採錄編成一書以活字印出若干件分藏于史庫諸處實合於尊事體徵文獻之道若其考出編次之役則令本院官員及製述官吏文學官中可堪人分掌看檢似好矣從之
정조 23년 · 목
具翼善冠袞龍袍乘輿出集成門至朝宗門外降輿入朝宗門至冽泉門外詣版位行禮陞詣皇壇奉審仍審敬奉閣開基出朝宗門祗迎欽奉閣誥勅權奉于齋殿出齋殿門乘輿入集成門
정조 23년 · 강
召見禧陵參奉尹爔東部都事宋欽詩于集成門還內
정조 23년 · 강
遞承旨鄭尙愚以李義弼代之前望也
정조 23년 · 강
命敬奉閣奉安時文簡公鄭蘊後孫一體參班仍命祀孫鄭軾特除守令
정조 23년 · 목
敎曰朝詣冽泉門外行禮仍審敬奉閣新址雖是謄鏤之本皇朝誥勅藏于皇壇之傍絳雲靑簡若接昔日皇華之盛周旋登降當作何懷自洪武二十五年煌煌誥勅輝映海山四牡交馳視同內服惟我列祖是承是述拱護如彝器尊閣如大訓逮至南城之駐蹕也忠貞公尹集文簡公鄭蘊言於行在曰彼若求皇朝誥印以義爭之彼必見諒聖祖奬之而時危事窘難以義爭太王珠玉不得全有於去邠之時則此志士仁人所以撫膺長嘷至於抆血而不知止者也適當是閣之移建想古人爲國先事之憂尤切曠感李提督三學士兩大臣祀孫之參班昨旣有命文簡後孫豈可獨漏乎使之一體參班騎箕百年久闕官享豈非欠典文簡公鄭蘊奉祀孫內贍奉事鄭軾特除守令用示予寤寐不忘之意又敎曰內贍奉事鄭軾守令今日內擬入
정조 23년 · 강
正言鄭澣疏陳母病乞救護賜例批
정조 23년 · 강
以徐有秉爲禁衛中軍
정조 23년 · 강
禮曹以敬奉閣誥勅奉安吉日啓
정조 23년 · 목
該曹啓言敬奉閣改建之役今已告完奉安吉日令日官推擇則今二十五日辰時爲吉云請以此日時擧行允之
정조 23년 · 강
命以今日詣敬奉閣
정조 23년 · 목
敎曰當由集成門奉審權奉處仍詣冽泉門外行禮視工役時刻隨時待下敎詣閣○敎曰挾輦軍三十名禁軍則入直而別將除之侍衛亦以入直爲之拱北門外中軍仍爲待令
정조 23년 · 강
詣敬奉閣親審工役奉安誥勅
정조 23년 · 목
具翼善冠袞龍袍乘輿出集成門至朝宗門外降輿詣齋殿奉審誥勅權奉處入朝宗門詣冽泉門外版位行禮奉審奉室詣皇壇奉審親審敬奉閣工役出朝宗門外誥勅奉出時祗迎仍爲陪詣奉安于敬奉閣行禮○閣在皇壇之西移揭敬奉欽奉兩扁于閣之內外楣兩扁皆先朝御筆也安小欌于北壁欌凡三層奉安舊欌第一層追感皇恩編二卷先朝命芸館編皇朝詔勅一冊印進名曰追感皇恩編御筆題于卷面皇朝賜寶印本一件國初功臣敎書年月日上安寶洪武三十一年以上同安一櫃第二層太祖高皇帝御筆簇子一宣宗章皇帝御製御筆簇子一宣宗章皇帝御畵簇子一毅宗烈皇帝御筆簇子一以上同安一櫃第三層毅宗烈皇帝御筆木板二片安于一櫃
정조 23년 · 강
以宋銓爲禮曹參判口傳也
정조 23년 · 목
敎以禮曹參判未差之代令該曹口傳差出先參班後謝恩
정조 23년 · 강
以李集斗爲戶曹參判前望也
정조 23년 · 목
敎以戶曹參判前望單子入之待下批牌招先入侍後謝恩
정조 23년 · 강
以李冕膺爲承旨前望也
정조 23년 · 목
敎以都承旨前望單子入之待下批牌招先入侍後謝恩
정조 23년 · 강
以洪樂游爲應敎前望也
정조 23년 · 강
重推廣興直長李玄始軍資奉事尹象基
정조 23년 · 목
承旨洪義浩啓言草芚進排遲滯擧行事體萬萬未安請該曹堂上推考該倉進排官請推之外無他可施之罰何以爲之敎以戶判則年老之人董役多勞勿爲推考該郞官姑先從重推考
정조 23년 · 강
敬奉閣蕫役諸臣及執事以下施賞有差仍命提督家忠臣諸家祀孫中遭故者待闋服甄復外任陞敍無職者調用
정조 23년 · 목
敎曰敬奉閣移建于皇壇工役告成欽奉閣扁額合揭而閣內所奉誥勅亦旣奉安董役諸臣及參班提督家忠臣子孫等記勞錄舊之典當一遵先朝下敎爲之戶曹判書趙鎭寬熟馬一匹賜給郞廳李良會四品職陞敍朴民淳陞敍監役李永運陞六員役工匠等令該曹取考前例米布題給禮房承旨李義弼加資承文判校李錫祺校檢金洪運陞敍已經準職者加資提督家忠臣諸家參班人今番則祀孫皆不入來與癸巳例稍異其中遭故者待闋服卽爲甄復在外任者陞敍無職者調用賞典當日開政下批亦依先朝下敎擧行以寓事事仰述之意守直官令訓局收用漢旅守僕等米斗分給事分付該曹
정조 23년 · 목
出冽泉門至朝宗門外乘輿入集成門還內
정조 23년 · 목
以李益運爲吏曹參判鄭尙愚爲參議李龜雲爲執義曺喜有爲獻納
정조 23년 · 강
遞承旨李義弼以宋銓代之前望也
정조 23년 · 목
政院啓言行右承旨李義弼以嘉義下批矣行都承旨李冕膺資是嘉善座次有違格例何以爲之敎以許遞前望單子入之待下批牌招察任
정조 23년 · 강
以李義弼爲禮曹參判前望也
정조 23년 · 강
遞右尹鄭大容刑曹參議丁若鏞
정조 23년 · 목
因京兆坐不坐單子敎以未肅拜右尹許遞又因刑曹坐不坐單子敎以懸病參議許遞
정조 23년 · 강
命襄毅公金景瑞後孫致和先付禁旅秋等試射時待令
정조 23년 · 목
兵曹啓言依傳敎襄毅公金景瑞子孫可合武職人一人起送事發關關西道臣矣平安監司韓用龜回移以爲金景瑞奉祀孫金思惕之第三子閑良致和年今二十三歲以武爲業身手射藝稍勝於諸人故助給糧資上送云而金致和今已上來敎以口傳先付禁旅秋等試射時待令
정조 23년 · 강
以鄭軾爲陽川縣令口傳也
정조 23년 · 강
命奉安閣移建待來月爲之閣中所奉權奉禮曹
정조 23년 · 목
敎曰今聞戶判與該院提擧書入者甚便好建閣則來月擇吉爲之而奉安閣所奉明日先爲奉安于禮曹大廳房內而精設鋪陳屛帳禮判該院提擧陪進奉安後提調書臣謹封待建閣後奉安事分付
정조 23년 · 강
召見來待諸臣于便殿水原留守徐有隣檢校提學鄭民始戶曹判書趙鎭寬
정조 23년 · 강
召見義州府尹李羲甲于重熙堂
정조 23년 · 강
命敦寧判官申錫老主簿李爲彬竝以有敦寧人相換
정조 23년 · 목
判敦寧鄭民始啓言本府郞官中判官申錫老主簿李爲彬俱無敦寧不得行公只有參奉一人而亦有身病番次無以推移請判官主簿令該曹竝以有敦寧人口傳相換從之
정조 23년 · 강
華城留守徐有隣請設本府燕貿別將一窠帶去物種減包入送事令廟堂稟旨定式從之
정조 23년 · 목
水原留守徐有隣啓言華城府內民産築堤置屯一切以務本爲歸而若其貿遷有無通工居貨亦是王政之不可闕都會之不可無者也本府處在三南要衝而海門旣遠泉路不廣舟車無輻湊之利廛肆乏交易之資原居工商難以聊生應募民人莫之奠業大變通大更張雖難輕議而矯捄接濟之道不可不及今施措臣意則每年燕行倣五營舊例設置貿易別將一窠以華城人差遣海帶五百隻海蔘五百稱依立廛靑布廛例減包入送牛皮二千張式亦令每門減包入送使原居工商應募民人俾得賴此而聊生奠業略干稅條量宜取用以爲軍物公廨修補之需而海蔘牛皮則燕行交市本無定數雖以海帶一種言之又在灣商定數之外故少無掣礙之端自今曆行爲始以此定式施行恐合事宜請令廟堂稟旨分付從之
정조 23년 · 강
命華城行宮修理所用楮注紙以草注紙量宜代用
정조 23년 · 목
水原留守徐有隣啓言行宮修理物種今將依定例取用矣其中草注紙有窓戶外代用楮注紙之命而卽聞修理契遺在楮注紙太不足草注紙頗有裕云今番則楮注紙代草注紙量宜取用恐合事宜從之
정조 23년 · 강
推總管西春君爗尹得逵承旨徐英輔
정조 23년 · 목
都總府啓言今日入直內三廳武兼禁軍及軍兵等中日習射請出標信敎以齋日正日賓對及持公事亦皆不爲旣有定式則中日之取稟固陋莫甚卿等推考該房承旨亦爲推考
정조 23년 · 강
遞承旨徐英輔以尹光普代之前望也
정조 23년 · 강
推進賀正使趙尙鎭副使徐瀅修仍命灣府例下之需量給使行
정조 23년 · 목
備局啓言卽見進賀正使趙尙鎭副使徐瀅修狀啓則以爲渡江以後一行之辦裝整具無絲毫苟艱丐貸之弊然後國體尊而彼人服使行之帶去刷馬自前例爲八十一匹而今番所減幾至折半則馱卜不甚相遠賃載無處可寄者乃是行不得之事昔在甲寅年嘗除減馬匹而灣府所在三庫雇馬錢及刷馬盤纏依例如數帶去以爲入柵後雇車之費今此新節目變通時雇錢與盤纏竝不許齎往則百窘千艱不成使价體貌馬匹旣不帶去則刷馬盤纏更無可論而至於三庫馬錢依甲寅年例以元定馬匹之數移用於入柵後雇車之需有賴於行事自今行刷馬除減時盤纏依節目勿論雇馬錢如例取用事請令廟堂稟處矣今此進賀行刷馬之減數適當使行稠疊之時蓋出一分除弊之意而回還冬至正使亦有請減之筵奏故商確存減草記行會而此是一時權宜之政元無節目定式之事至於雇馬錢亦無勿爲出給之知委則今此狀辭莫曉委折無乃自灣府有此裁減之論乎大抵使行時雖有除減刷馬之時灣府例下之需如前自在無論雇車與否一任使行之區處今若以其除減刷馬竝與從前應給之需不爲出給則其所艱窘勢所必至請依甲寅年例施行之意星火分付於灣府允之敎以大抵近來之人自奉太侈萬里行役亦欲如在家時回還正使之意見必有料量則不當啓聞之事致煩登徹使臣推考今旣狀聞第令灣府量給
정조 23년 · 강
命湖南稅船不謹護送之守令邊將令湖西道臣査實指名狀聞羅州等三邑倅姑勿罷拿只以委折査聞舟橋堂上金文淳重推舟橋船人捉致京司嚴刑究覈
정조 23년 · 목
戶曹啓言卽伏見忠淸監司李泰永狀本及水使具明遠啓本則枚擧平薪僉使金命淑牒呈以爲今十五日午水量羅州綾州南平等三邑稅穀竝載京江船一隻今十四日夜爲風所驅不知去向監色沙格等十五名乘汲水船漂泊於亢金浦故僉使馳往遍審初無船體汲水船亦不知去處査問於監色沙格等處則以爲羅州大同米二百八十五石十三斗零綾州位米五十九石二斗田稅太二百六十五石二斗零南平位米一百十一石田稅太三百二十七石十四斗零合米太一千四十九石零次第逢載今月初四日自羅州發船十二日到群山前洋晝夜前進止宿安興前洋十四日風浪大作碇索斷絶帆竹摧折勢將沒死故跳下汲水船漂泊於亢金浦登高望見船往如箭仍失去處而三邑監色俱無陳省文書入本道後元山一處外護送船一不相逢云云事報來矣別定差員又發褊裨本鎭僉使眠同蕫飭期於搜覓而監色沙格輩之不計晝夜自群山至安興千餘里水路兩日內驀到初不操心固已痛惡船未致敗人先下陸任其漂流莫知去處者尤極可疑苟能着意指護則必不至此境當該護送監色各別嚴刑重勘裝載官地方邊將論罪一款及沙格究覈等事待其搜得船隻拯出穀物後依定式修啓計料云矣近年以來船漢輩奸僞百出駕海之後故爲臭載之狀前後何限而未有若此事之極巧惡極虛謊矣大凡行船之際自有止泊之站所發船之時先占風勢之順逆卽是梢工輩常事千有餘里之兩日趲進已是無前之妄擧而伊日風勢雖非尋常正當未申之際旣與昏夜有別則退泊避風之處何患無所而任他波浪之洶湧一直冒犯而前進者寧有如許之理況其風候晝始夜劇故沿海如織之船艦皆得從便止泊未有聲聞之惡而獨於此船謂之漂失者是豈近於事情乎且其監色沙格則盡數下陸騎來輕舠亦云漂失此不但曾所未聞其所用情故漂之狀明若觀火此等不畏法獰頑之類若不別般嚴覈則來頭之弊有不可勝言不必遲待具格狀聞在囚各人等另加嚴覈期於輸情依律處斷斷不可已今以沙格等招辭觀之旣云十四日之晡時而該鎭僉使所報則乃云伊日之夜莫重報辭非特相左該僉使之玩愒多日終未搜得萬萬疏忽常時若能嚴加團束於指護監色則雖當怱遽之際豈若是無礙放過乎以此以彼難逭重勘而地方邊將則曾有決棍懲礪之定式令道臣從重決棍該鎭之指護監色嚴刑遠配入本道以後元山一處外護送船一不相逢云者尤極驚駭令本道另加詳覈各該監色則嚴刑遠配各該守令邊將則指名現告後依定式守令之堂上及侍從則罷黜堂下則營門決杖邊將則從重決棍稅穀裝載各有期限朝家申飭前後何如而五月望前下去之船拖至七月初四始爲裝載者已是稽緩之甚而又不能檢束船漢終至於許多穀物竝與船隻而漂失則晩時之罪不飭之責有難容貸而各邑陳省文書俱無見存姑難以監色沙格等糢糊口招區別論斷羅州綾州南平等邑之裝載與否及當該守令令本道査實後現告先罷後拿兩道道臣不能董飭之失在所難免竝從重推考該水使之旣聞之後不爲檢飭搜覓拖到四日循例封啓誠極未安亦爲從重推考船格則曰以經過元山虞候元無逢點云者殊甚駭然苟如是則虞候之出待元山專管逢點之意果安在哉不可置而勿論更令帥臣各別詳査後依護送地方邊將例決棍懲礪船隻去處勿論營閫邑鎭拔例搜訪期於捉得事嚴飭分付穀物數爻衙門名色請待具格狀聞更爲稟處允之敎以嚴飭之下不謹護送之守令邊將等當別般嚴處令錦伯査實指名狀聞近來畿邑頗修擧勤勵云更令道臣申明察飭而豈有晩時裝發之理乎湖南三倅姑勿罷拿只以委折査聞都是舟橋船人行惡逗遛之致捉致京司嚴刑究覈而日前筵敎中豈不及之乎若能操切豈有是也不飭之舟橋堂上爲先從重推考此後廟堂益加董飭俾有令行之實效
정조 23년 · 강
命沁都拯活鎭將洪大濟加資
정조 23년 · 목
江華留守洪明浩狀啓以爲今月十五日鐵串堡別將洪大濟牒報以爲去夜二更雲霧四塞風雨兼作之中本堡所管兄弟嶼近處有活人之聲故多率堡卒促艪疾入以火燭之則兩箇船隻漂撞嶼頭數多人命蟻附船什隨波出沒一一拯出安接浦幕詳問居住則京江東幕船主徐官奉載大麥七十石䔉子二隻而船格三名商賈二人行人五名麻浦船主李德澄載木花五隻沙器十竹而船格五名商賈二人云船主等十七名聯名呈訴以爲依例啓聞褒賞俾報再生之恩云伊夜之風挽近罕有所觸之嶼自是危險而鐵串別將前司果洪大濟之黑夜風濤冒險入海十七人命及時拯活於必死之地者其出義效勞誠極嘉尙其在激勸之道不可無褒賞之典令該曹考例稟處敎以伊日風雨拯活人命如彼夥然前司果洪大濟令該曹加資口傳下批
정조 23년 · 강
諸承旨持公事入侍于誠正閣召見禮曹判書徐龍輔承文提調李書九
정조 23년 · 강
召見右議政李時秀于誠正閣
정조 23년 · 강
命鄭思忠直孫之爲忠貞公雷卿後者問名擬初仕忠貞公及文簡公鄭蘊祠版待祭文製下致祭仍命文正公趙光祖直孫之可爲祿仕者亦卽訪問以聞
정조 23년 · 목
敎曰予於忠貞公鄭雷卿事心常碨磊不能舒當俘奴侵辱之日見陵之恥百倍鄰喝忠貞忿恚之甚而欲以計挺身下手竟未免被害國人至今悲之如學士焉此豈非所死之事不同而所死之心同歸於殺身成仁者歟忠貞卽質館之一從官身不佩國家之安危職不與廊廟之訏謨爰曁乃僚旅往旅返則爵祿富貴固其倘來而不耐滿腔之憤必去反喙之賊捐棄死生發謀出慮欲假手以誅殲何其忠也及夫不密而露也一言遜謝則其軀可全其難可釋而男兒死耳不死非夫不撓不屈拜辭君親蹈白刃如就樂地何其義也嗟嗟孝元甘與之偕死倘使忠貞之計得行於當時除俘奴如腐鼠耳俘奴除則憂虞可祛八九分亦可以安意專力於修攘之策而忠貞之志未就忠貞之身先死者天也非人也澹菴斥和之書魯連蹈海之操誰昔所養有以致之而況其臨死從容能人所難能者尤亦凜凜然可敬可感然於忠義之家不幸出亂逆而若敎之餒今焉七十有餘年矣因後孫之有累揜祖先之大節殊非朝家尙忠褒善之典前此特擧易名意豈淺淺近者鄭文簡祀孫旣授之一命之銜旋與以百里之任文簡忠貞之節烈竝耀齊美而等是無故之派同一主祀之人蔭補之或施或否亦豈一視兩家之政乎鄭思忠直孫之爲忠貞後者令銓曹問名擬初仕於今日政祠版所在處當致酹鄭文簡祠版一體設行竝待祭文製下擧行先正趙文正家亦有念舊錄後之命而反又零落年前賜祭無異委命於草莾念及先正爲之愴愍身故者外更有可爲祿仕之人於直孫乎亦卽訪問以聞事分付
정조 23년 · 강
遞戶曹參判李集斗命前參判李義弼仍任前禮曹參判宋銓仍任仍差槐院提擧
정조 23년 · 목
敎曰不爲入來戶曹參判許遞前參判李義弼仍任牌招察任禮曹參判之代前參判宋銓仍任仍差槐院提擧牌招使之先進去後謝恩
정조 23년 · 강
以李魯春爲禮曹參議前望也
정조 23년 · 목
敎曰禮曹參議未差之代前望單子入之先陪進後謝恩
정조 23년 · 강
命曹司五衛將名稱之因循委折令廟堂査問草記
정조 23년 · 목
敎曰曹司五衛將事每欲一番査問於該曹而未果矣先朝嚴飭該曹罷曹司之名稱其後通融差擬又其後因檢束之不古五衛將諸窠中二員更爲擇差事似有筵稟定式而曹司之名年來依舊書之雖甚微事與下敎本意不同令廟堂其委折査問草記
정조 23년 · 강
命釋奠祭初獻官以同知館事代差
정조 23년 · 목
吏曹啓言今此文宣王釋奠祭亞獻官依定式以時任大司成塡差而大司成李晩秀雖是二品依定式塡差以入敎以聞有實病同知館事中一人今番則代差於初獻官
정조 23년 · 강
左參贊洪良浩上疏乞解本兼諸任賜批
정조 23년 · 목
疏略曰臣向於待罪銓官也歲抄啓單落漏許多兼管槐院時回咨製進不能審愼竝被大僚之請罪旬日之間再干譴罷之罰曾未幾何前後罪名竝蒙分揀之命聖恩雖諒其無情公法自速於屢犯今何敢憑恃寵靈晏然自恕而至如文任異於他官旣遞旋仍有違格例豈可以罪名之還收而恬然冒居乎政府參貳之命遽下此際薄勘未久恩除儼辱情地恧蹙坐違召牌伏乞亟解臣本兼諸任批以格例間事何必追引卿其勿辭從速行公
정조 23년 · 강
右議政李時秀上箚請譴賜批
정조 23년 · 목
箚略曰臣獲蒙恩暇情急省掃朝已陛辭矣退伏聞景慕宮秋享大祭親祭取稟姑未啓下臣於此時以私事請由下鄕萬萬非分義道理之所敢出且況廟宮親享之前朝臣之無得請由定式昭在而臣旣職叨大官又兼提擧事係莫重全不詳愼晏然昧然若無有覺論其罪犯實合大何玆敢還停行李短箚自列伏乞亟降威罰批以卿之省掃之行旣因筵中特敎況足可往來且況命攝卿須安心如期發行仍命遣史官傳諭
정조 23년 · 목
判敦寧鄭民始擧條啓下時官銜中府事二字落漏不書政院請罪當該注書敎以注書爲先推考
정조 23년 · 강
有政吏曹判書徐龍輔兵曹判書李在學進
정조 23년 · 목
以李東稷爲承旨高宅謙爲校理曺錫中爲副修撰李秉鼎爲知敦寧李集斗爲工曹參判姜彛正爲右尹鄭尙愚爲冬至副使李祖源爲知事金履翼爲副總管○再政以南履翼爲副校理鄭履元爲穆陵參奉鄭在愼爲假引儀履元在愼竝初仕也曺錫中爲東學敎授
정조 23년 · 목
東稷在外命許遞入前望
정조 23년 · 강
備局以華城留守徐有隣所陳本府燕貿別將帶去海蔘牛皮海帶等物事覆啓請置之從之
정조 23년 · 목
備局啓言卽見水原留守徐有隣擧條則以本府設置燕貿別將海蔘牛皮海帶等物減包入送事請令廟堂稟旨分付矣今此所論非無意見而難保其永久有效且念海蔘牛皮雖曰本無定數利於此則損於彼物之情也四方商賈恐有聞令抑鬱之慮至於海帶一種近因灣商之擔當行中公用付之渠輩頗得聊賴公用亦不無因此資益之道云今以五百隻海帶包外入送則到彼賤售可以推知灣商旣失其利府民又無所利豈非兩失之策乎凡係府底聊生奠業之方中外之臣固當竭智貢愚而反覆思惟所損者多所益者少今姑置之請更令別究良策允之
정조 23년 · 목
京兆以南部二戶中部東部各一戶頹壓別單書入敎以恤典令該廳卽爲分給事分付
정조 23년 · 강
以李魯春爲承旨前望也
정조 23년 · 강
命禮曹判書徐龍輔詣明陵曲墻頹圮處奉審後書啓弘陵曲墻頹圮處同爲奉審
정조 23년 · 목
禮曹啓言卽接明陵別檢所報則本陵仁元王后陵上典墻左邊今日早朝忽爲頹仆幾至二間云陵上曲墻有此頹仆之患極爲驚悚慰安祭不卜日今三十日設行而修改等節本曹堂上郞廳依例進去奉審後請稟處允之敎以卿奉審後書啓仍留爲獻官將事後復命香祝則明日大祝陪進禮曹啓言卽接弘陵令所報則今此潦雨本陵陵上後面曲墻今日巳時盡爲頹仆長可爲三十尺許云陵上曲墻有此頹仆之患極爲驚悚慰安祭不卜日今三十日設行而修改等節本曹堂上郞廳依例進去奉審後請稟處允之敎以明陵進去堂郞同爲奉審
정조 23년 · 강
命文正公趙光祖直孫進士國仁待窠除職
정조 23년 · 목
吏曹啓言依下敎文正公趙光祖直孫可合祿仕之人自臣曹詳探則奉祀孫故參奉基仁之子姑未成長直派中故掌令思忠子進士國仁年今三十四歲云矣敎以待窠除職
정조 23년 · 강
漢城府以故忠臣信度公愼守勤家旌閭啓
정조 23년 · 목
該府啓言卽接西部令韓允鎭牒報則故忠臣信度公愼守勤旌閭今月二十八日未時豎立於皇華坊西小門內契本家云矣敎以不爲前期草記何也
정조 23년 · 강
命耽羅漂倭從木道轉送
정조 23년 · 목
濟州牧使曺命楫狀啓以爲旌義縣監文躍淵所報內本月初三日未辨船一隻自南大洋來泊於縣東距二十里許新山里前洋縣監多率吏校馳往彼船所泊處則彼人十九名頭無所着頂心削之如僧䐉後兩鬢賓之所餘毛髮塗以蜜油束之爲髻如我人之上土而各着靑黑揮衣於海岸或血流而臥或皮脫而坐完者幾希嶼石之上有掛三人之屍此必下陸時渰沒者云問情之前不陸之說聞甚駭然該縣座首公兄別爲附過卽使譯學通事問其所從來則答以渠等俱以日本國薩摩島所屬麻兒島村人今年三月十六日往七島載米二千六百包砂糖二百五十桶六月二十六日出船往薩摩島二十七日忽遇東北大風七月初三日漂到此地而同船二十六人內七名渰死十九名僅得生出云渰死屍體嚴飭拯出以布木紬絮紙屬各使斂屍依彼所願深埋此處彼人等率致臣營依例親問而彼船破碎卜物多傷在前異國船之漂到也船材雜物之不能輸去者例爲燒火今亦依此擧行第彼船與我船異制雖欲造給我國船匠未諳其制欲給我船則我船使用彼亦不知此將何爲謹考謄錄則去乙未秋薩摩種子島人漂到大靜及其還歸直送陸路付之東萊而今番漂人米包之外又多卜物則於水於陸俱極難處顧今事勢使其沿邑次次船運達于東萊覓便轉送則似或無弊請令廟堂從長稟處敎以耽羅漂倭雖有由陸順付之乙未前例云而從木道旣有其路依狀請星火發送事分付嚴飭沿邑厚饋俾知柔遠之意
정조 23년 · 강
放金吾時囚姜大允
정조 23년 · 목
義禁府啓言方山前萬戶姜大允原情以爲渠於昨年正月到防之後本鎭還穀文書査櫛則還上各穀合折米一千九百石內自丙辰年次次未捧爲八百石昨秋年事未免大無故新還千有餘石僅僅收殺幾於畢捧而舊未捧八百石未得擧論云請刑推得情敎以與安義前僉使崔琥彬事無異何足責也亦旣遞歸附過放送
정조 23년 · 강
命雩祀壇報謝祭來初二日設行山川祭祝文中添入謝語
정조 23년 · 목
禮曹啓言雩祀壇報謝祭令日官池景喆推擇則來八月初八日爲吉云請以此日設行敎以南壇山川節祭受香行祭在初二日今年報謝於雩壇以再祈卽應也初禱於山川亦有冥庥則適値節享兼伸報謝於義則然然則雩祀報謝行於初二日爲可以此分付山川祝文中添入謝語與雩祀祝文依親祭例幷令文衡撰進三角木覓漢江獻官今番則勿以蔭官塡差三司中差定
정조 23년 · 강
諸承旨持公事入侍于熙政堂仍行次對召見明陵參奉朴寅休
정조 23년 · 목
敎曰籌坐聞已來會次對仍爲進定事遣史官傳諭予曰以奉安閣事有下敎於該房者戶判亦聞之乎戶曹判書趙鎭寬曰果爲聞之矣予曰禮曹奉安閣雖有所重卽不過該曹啓單而書出賓廳爲都監休紙者也吏曹望筒中亦有莫重文字論其義例亦無彼此輕重之別則雖不別立之閣亦無害於尊奉之義矣且誥勅文書亦當移奉於該曹而若建置二閣則事面旣涉張大經費亦爲可念誥勅文書以閣奉安該曹文蹟別造欌子一件以奉於大廳則揆以體面豈或有一分未安之端乎左議政李秉模曰臣等亦自外有所相議而今承聖敎果爲至當矣予曰若於廳內當中奉安則或値本曹坐起時禮堂之王壁有所惶悚無論左右只隨宜奉處奉之爲好矣鎭寬曰所奉木函聞爲多件云未知一欌之大可以奉安矣予曰木函雖是累件合而奉之則不過一樻子所奉矣秉模曰臣亦聞之而雖一欌子亦可以奉安矣予曰大抵啓單所重比諸誥勅不無輕重之別誥勅雖是彼中文書而仁廟朝以後莫重文字多載于玆其爲事體當復如何今此別爲尊閣之意蓋爲其有所重也雖律之以春秋大義少無所害矣秉模曰誠如聖敎矣
정조 23년 · 강
命關北各朔進獻物膳依狀辭封進
정조 23년 · 목
左議政李秉模啓言頃因慶尙監司申耆狀啓進上物種之如有轉貿爲弊處變通登聞之意行會諸道矣卽見咸鏡監司具㢞狀啓則以爲各朔進獻物膳無非土宜而或以物産盛衰雖有互相移貿之時接境貿取要不過百里之內別無爲弊之端依舊例封進事請令廟堂稟旨分付矣當初行會慮或有轉貿爲弊之處而本道事情旣與嶺南有異則何可無端變通於莫重進獻乎依狀辭因前擧行之意請分付從之
정조 23년 · 목
左議政李秉模啓言兵曹判書李在學上疏批旨內三赴與時帶本兵之有例無例且置之所引似然疏辭令廟堂稟處事命下矣取見其疏本則以爲臣於冬至正使之命有仰暴情實者臣之此行已再經近來廷臣之再爲此行者絶罕至於三爲則以臣所睹記一未有之賤臣一己之私姑捨其爲事體之苟簡當如何哉特賜矜諒劃卽遞改爲辭矣本兵重任似難仍帶出疆此則只當恭俟朝家處分而至於使事爲任雖重係是往役豈敢以屢行言勞乎事體未安請推考敎曰正使許遞
정조 23년 · 강
命咸悅縣界首邑移定事置之
정조 23년 · 목
左議政李秉模啓言頃因咸悅縣監李寅采上疏批旨內界首邑移定便否兩湖伯往復相議論理狀聞事行會矣卽見全羅前監司李得臣狀啓則枚擧忠淸監司移文及各該守令牒報以爲咸悅以沿海斗小之邑應界首浩大之役官庫之責用無節民邑之受弊多端到今更張實合事宜而惟彼韓山邑力之凋殘無異於咸悅則移此就彼實非矯捄之道且況程途之遠近各異潮汐之出入不同林川咸悅之間渡頭便穩韓山臨陂之間水站險阻大小使星不由此路亦有所由韓山如彼其殘而旣無替當之勢臨陂雖是歷路而亦有移瘼之嫌則不可以一站之不便反生兩邑之別弊請令廟堂稟旨分付矣界首之難於變通果如道臣所論此則姑置之而咸悅素以小邑中要邑頗有名稱近因數遞成一弊局界首雖不可換定如廚傳支待之節略器數迎送軍儀之除減名色卽所謂小變通則小益也豈司以難於大變通竝與小變通而忽之乎分付道臣必思其有補官民之道講以行之仍令以其擧行形止請枚報本司從之
정조 23년 · 강
命會寧府開市時牛馬料以本府所在營賑牟移劃需用其代永興元會付稷文川別置庫稷還報移錄
정조 23년 · 목
左議政李秉模啓言此咸鏡監司具㢞狀啓也枚擧會寧府使李仁秀牒呈以爲本府開市時大國人牛馬料每年容入殆近千餘石而元會付耳牟只爲六十一石本府所在營賑耳牟一千五百石移劃需用其代以永興元會付稷一千三百石文川別置庫稷二百石還報移錄事請令廟堂稟旨分付矣今此所請雖是南關之穀等是皮穀依所請施行之意請分付從之
정조 23년 · 강
重推掌令崔禧延持平洪宅夏司諫鄭景祚正言鄭澣
정조 23년 · 목
左議政李秉模啓言今日次對命下之後臺臣足可趁參於筵退之前而無一人入參兩司行公諸臺請竝從重推考從之
정조 23년 · 강
敍前副應敎尹序東等
정조 23년 · 목
吏曹判書金文淳啓言三角山木覓山漢江節祭獻官以三司塡差事命下而罷散甚多無以排比三司中罷散人員請竝敍用從之○前副應敎尹序東前校理尹命烈閔命爀高宅謙前修撰李貞運前持平李敬參李東煥前正言李瑞朝前縣監崔履亨竝敍用
정조 23년 · 강
命諸道年分依近例專委道臣擧行
정조 23년 · 목
戶曹判書趙鎭寬啓言年分事目非久當爲磨鍊而近例敬差官不爲差送專委道臣擧行今年亦依此爲之乎敎曰依近例爲之
정조 23년 · 강
命銅龍門入番軍兵處所使該營卽爲設置
정조 23년 · 목
兵曹判書李在學啓言宿衛軍兵各有直所而銅龍門軍兵之同爲入接於建陽門者未免事面之苟簡今番敬奉閣移建後銅龍門近處旣有空閒之地入接處所卽爲設置使之依前分直恐合事宜從之戶曹判書趙鎭寬曰內各司中如兵曹太僕廚院及內入直都監軍鄕軍入接等處修改之役各自該司該營擔當而臣曹則元不擧行旣有在前之定式間或有替當之事而終違古例今於是役付之該營此後更申舊制俾無彼此推諉之弊恐合事宜從之
정조 23년 · 강
護軍鄭大容金履翼疏陳病狀乞免享官竝批許付標
정조 23년 · 강
遞應敎洪樂游以韓用鐸爲應敎李貞運爲副應敎閔命爀張至冕爲校理金熙周爲修撰幷前望也
정조 23년 · 목
敎以應敎洪樂游聞有實病許遞與未差之代前望單子入之待下批牌招推移入直
정조 23년 · 강
罷吏曹參議鄭尙愚職
정조 23년 · 강
命石漢英漢俊先使御營廳給料石氏可考文跡畿伯東伯誠心採訪仍命石尙書族譜使行時購來
정조 23년 · 목
壯勇營御營廳啓言石漢英漢俊事依下敎更加査實則皇明遺黎潮州石氏事實及石居士傳梧亭老人李世瑛書與石童子道賢一冊已經乙覽辛亥年間臣等承命採訪於安峽等地亦爲考籍於江原監營而非但石哥之無所聞竝與記事述傳之李世瑛憑問無路以其文跡之所由來質問石哥處則渠之兄弟不滿十歲流離飄零到于漣川近處店幕爲店漢石一厚所收養而隨其收養父轉入京畿屢處流寓末乃居生於京城云故一厚之弟大成年今七十者亦爲招致一體詰問則漢俊兄弟收養一款言之甚詳而文跡出處未得其詳云大抵石哥首尾事實臣心泰待罪訓局時屢伏奉聖敎廣加探察至於送校安峽等處考籍壬子春親臨行禮時輦路召見至有使渠覓納明白文跡之命而石漢英御營廳哨官汰去草記批旨亦承待文跡推尋卽爲還差之處分矣其間八九年可據文跡終未推尋矣敎以卿等不聞故相金致仁筵奏乎李源耕於春川之隴上與樵叟牧翁伍也人不知爲寧遠伯之孫只憑流傳之言乃有拔擢之擧何嘗如田氏之有譜系陳氏之有誥勅爲其證左而然乎哉水中之蟹草間之蛛尙爲人愛憎況以石爲姓者於我國果何如也當壬辰之役也翠華駐於龍灣皁蓋馳於鳳城誠岌岌乎其殆哉其時天朝諸公正紳拖笏囅然以笑曰外藩自相攻擊何敢仰煩大邦惟大司馬石公慷慨以東事自負排甲乙盈庭之論動百萬超渠之衆垂德於不報之地而志決身殲竟不免爲大僇雖使環東土小大黎獻家祭而戶祝尙不足爲百身之贖矣今於滄桑百變之後有稱汾陽之後自言淮陰之子則將信將疑姑捨是其欣其感當如何唐太宗創大業爲勝國忠臣襁袱之兒皆授顯秩況姓石者乎姑先付之御營給料以待文跡之推現別加收用而亦令廟堂分付畿伯東伯使之誠心採訪必求其可考文跡狀聞而今番使行或來頭使行時石尙書族譜不惜價費購來以爲憑考之一助之意亦爲分付譯院其能購來者施以該院購納書籍之賞典若得分明文跡亦當使之參班令禮判載之該曹掌攷
정조 23년 · 강
命曹司衛將一窠外毌得加差
정조 23년 · 목
備局啓言曹司五衛將事依下敎査問該曹取考文蹟則先朝庚寅因特敎罷曹司衛將之名通瀜差擬矣去壬寅因兵曹判書徐有隣所啓以衛將所外差備軍作貢後無主管之人五衛將中一窠名以曹司衛將文蔭中擇差事筵稟蒙允又以依已例十二員中除出二窠作爲曹司而一窠則永作文窠一窠則文蔭武通擬之意筵稟蒙允近亦依此差出云矣敎以一窠雖因作貢復設云而一窠則便作文窠於定式之外者違制一也此後嚴飭使之各別遵守
정조 23년 · 목
因成均館七日製更稟敎以今日則明陵弘陵曲墻頹圮慰安祭受香明日則釋菜受香再明日則社壇南壇三角木覓漢江祭享雩祀壇報謝祭受香其後又値景慕宮秋享大祭今秋到記試取此前亦難爲之此草記還給待旬後更稟
정조 23년 · 강
掌令崔禧延持平洪宅夏避嫌賜批
정조 23년 · 목
避嫌略曰臣等今於賓對命下之後適仍賤疾沈重未及登筵至有大僚請推之擧不職之罪於是尤著請命遞斥臣等之職批以勿辭
정조 23년 · 강
以鄭尙愚爲承旨前望也
정조 23년 · 목
因吏曹承旨有闕政事取稟命前望單子入之○政院以尙愚方在罷散啓稟敎以敍用
정조 23년 · 강
有政吏曹參判李書九參議李魯春進
정조 23년 · 목
以李東稷爲冬至副使
정조 23년 · 강
命三銓以禮議望中未經者擬入
정조 23년 · 목
因吏曹參議望筒敎以一是判堂之至親一則時在承旨苟且莫甚此望筒勿施以禮曹參議望中未經者擬入待下批牌招察任
정조 23년 · 목
以尹光普爲吏曹參議新通也
정조 23년 · 목
漢城府以東部民家三戶西部民家二戶南部民家二戶頹壓啓敎以恤典令該廳卽爲分給事分付
정조 23년 · 목
義禁府啓言白翎前僉使申光輅原情以爲胤錫以逆坦親屬乙亥年到配而率眷築室耕釣資生者今至四十五年渠之待罪本鎭亦已兩朔而仍循襲謬防禁不嚴致有出釣渰死之境其子來告之後登時搜拯已過一望而屍身終未拯得如法檢驗則由前由後莫非渠不能防守不善擧行之致云曾經宣傳官請議處允之
정조 23년 · 강
御仁政殿月臺親傳宗廟秋享香祝
정조 23년 · 목
敎曰日熱如此秋享大祭今當受香祭物熟設與齋沐雖嚴飭而耿耿不敢弛心當於仁政殿月臺親傳香祝仍行祗迎該房知悉○具翼善冠袞龍袍出萬安門乘輿詣仁政殿月臺降輿陞座親傳宗廟秋享香祝訖詣東庭祗迎乘輿至萬安門外降輿入萬安門還內
정조 23년 · 강
遞總管崔東岳李得臣徐有和李冕膺以閔台爀鄭大容宋銓李尙度代之口傳也仍推兵曹判書李在學重推承旨沈象奎
정조 23년 · 목
因寶劍望筒敎以總管中崔東岳李得臣徐有和李冕膺竝許遞其外兼帶亞將人兼帶許遞竝令該曹可以行公與入直人口傳差代待下批牌招○政院啓言總管許遞傳敎中副總管李章漢鄭觀采兼帶亞將許遞兵曹誤認以總管許遞混同差代臣之矇然捧入不勝惶恐而請當該堂上推考允之敎以政院若不捧傳旨則該曹何以差代乎近來政院擧行皆右此該房承旨沈象奎爲先從重推考傳旨付標望筒勿施
정조 23년 · 강
命秋享獻官徐龍輔李晩秀金箕性李在學李冕膺越俸監察丁藎祖李龍柱汰去
정조 23년 · 목
傳香時班次不整敎曰秋享大祭獻官大臣外一竝越俸一等押班監察汰去
정조 23년 · 강
分遣承旨詣宗廟永寧殿奉審摘奸命仍留待享事禮成監滌祭器後復命
정조 23년 · 목
敎曰禮房承旨馳詣宗廟左副承旨馳詣永寧殿奉審摘奸待享事禮成仍留監滌祭器後復命○承旨鄭尙愚詣宗廟奉審以祭物祭器祭井精潔諸執事進排官樂工摘奸無頉書啓臣則仍留待享事禮成修掃後復命敎以當留在西側階間守門而各室行禮時或以執事外廟官替看承旨則時或往見行禮儀節而此後依此定式擧行○承旨沈象奎詣永寧殿奉審以祭物祭器祭井精潔諸執事進排官樂工摘奸無頉書啓臣則仍留待享事禮成修掃後復命敎以守門時與殿官替看依禮房書啓批旨擧行
정조 23년 · 강
遞承旨李魯春以李益運代之前望也
정조 23년 · 목
敎曰承旨中差祭人許遞仍令該曹口傳付軍職其代前望單子入之待下批牌招察任
정조 23년 · 목
敎曰吏判受由本帶內局之任許遞
정조 23년 · 강
以吳載徽爲都監中軍李應爀爲總戎中軍應爀添書落點
정조 23년 · 강
命時囚崔琥彬保放
정조 23년 · 강
命秋享擇日官高品付料獻官臺監等處分人竝安徐
정조 23년 · 목
敎曰自受香前夜甘霖卷霽享夜益淸雲觀擇日官令該監高品付料以近日極熱今夜則日氣不至甚熱祭品皆精好而享事如儀順成萬幸萬幸獻官臺監等祗迎班處分人竝安徐事分付
정조 23년 · 강
下醍醐藥丸于太廟秋享享官等
정조 23년 · 목
以司謁齎傳醍醐湯二缸沙糖桂薑丸各二百八十丸于獻官大臣敎曰今年太廟秋享擬欲親將而未果憧憧耿慕曷敢少弛今日日熱又是近來所罕予念諸享官爲予替勞特以投醪之意下此藥物俾爲滌暑之資須與諸執事分喫而下逮佾舞工人無遺分給俾知此意可也
정조 23년 · 강
分遣承旨詣太廟景慕宮文廟奉審摘奸
정조 23년 · 목
廟宮朔享及文廟釋菜在明也
정조 23년 · 강
命以明日眞殿行禮後詣仁政殿月臺親傳香祝齋宿于摛文院
정조 23년 · 목
敎曰明日先爲行禮於眞殿由萬安門出宮至仁政殿月臺親傳香祝於南壇祭享獻官次傳於社壇秋享大祭獻官次傳於雩祀壇報謝祭獻官次傳於三角山木覓山漢江節祭兼報謝祭獻官仍至殿庭祗迎分遣承旨陪奉神位版仍留監視享所諸事待禮成還奉後復命社壇則承旨一員隨香祝進詣亦於禮成後復命山川享所史官進去而祗迎後至摛文院齋宿待承宣復命由萬寧門還內而明日傳香時刻眞殿行禮後當隨時爲之以此知悉擧行
정조 23년 · 강
遞承旨李書九以李翊模代之前望也
정조 23년 · 목
敎以左承旨許遞前望單子入之待下批牌招察任
정조 23년 · 강
命禁衛大將申大顯南壇往來時所佩命召仍佩御營大將李漢豊兼察左捕廳
정조 23년 · 목
政院啓言左捕將申大顯以禁衛大將明日南壇祭享時淸道事出去矣在前如此之時有他邊大將兼察之例今番則何以爲之乎敎以仍佩往來御將兼察牌招聽傳敎
정조 23년 · 목
南壇社稷雩祀壇山川祭享在再明也
정조 23년 · 강
長寧殿有頉處修改命以八月二十日擧行
정조 23년 · 목
禮曹啓言長寧殿神門後面頹落處修改吉日令日官推擇則來八月二十日卯時爲吉云以此日時擧行而先告事由祭同月十五日秋夕祭兼行祝文中措辭添入所用雜物令本府磨鍊進排亦令本殿官員依前例看檢事請分付從之
정조 23년 · 목
避嫌略曰昨者賓對適仍母病未得趨簉至被大僚請推之擧僚員之引避宜卽聯籲而臣急於救護勢難離捨今始來避所失尤大請命遞斥臣職批以勿辭亦勿退待
정조 23년 · 강
命都總管副總管復舊例分半差出仍遞副總管李性默尹得逵金履翼李尙度以金箕性李祖源徐邁修李義弼代之幷口傳也
정조 23년 · 목
因都總府寶劍望筒敎以此亦紀綱所在在前總管除非宗親儀賓曾經吏判以上人多爲之近來怠忽成習若非該曹參判軍門亞將不爲擬望向於右相在兵判時亦有飭敎則近復解忽甚至都總管只有二人故重臣筵稟後其弊若此此後都總管副總管復舊例分半差出總管中時帶亞將及懸頉人許遞口傳擬入事分付兵曹
정조 23년 · 강
遞差掌令崔禧延持平洪宅夏
정조 23년 · 목
副應敎李貞運修撰曺允遂金熙周等處置以爲掌令崔禧延持平洪宅夏引嫌而退賓對體重稱病不參有欠誠實勢難仍在請竝遞差從之
정조 23년 · 목
總戎廳啓言卽見管城將李文爀所報則以爲本城禁衛營字內龍巖峯下體城三間許今月二十九日夜頹毁云待晴卽爲修築之意請分付字內營門允之敎以這這修築俾無如前抛置
정조 23년 · 목
漢城府以東部民家一戶北部民家三戶頹壓啓敎以恤典令該廳卽爲分給
정조 23년 · 강
諸承旨持公事入待于誠正閣召見靑山縣監權載大
정조 23년 · 강
命大享時太廟南神門守門使騎郞專管永寧殿南神門守門使總郞專管
정조 23년 · 목
承旨鄭尙愚啓言太廟大享時廟官中一員例於南神門守門而近因特敎別定兵曹郞廳又爲守門則廟官守門非但別無關緊奉審承旨則各室行禮儀節往來看檢之時西側階間守門替看無人此後南神門守門使騎郞專管廟官則立於西階看門而雖於本署提擧進參之時依朔望祭享時別廟司例擧行之地恐好矣承旨沈象奎曰臣於今日大享奉審於永寧殿而南神門則殿官外又有守門之總府郞廳此後南神門守門亦使總郞專管殿官則立於西側階上與承旨替看之地恐好矣從之
정조 23년 · 강
遞吏曹參判李書九以李祖承爲參判李魯春爲參議竝前望也
정조 23년 · 목
敎曰政官牌招開政今聞亞銓亦以歲抄做錯撕捱云處義似然矣參判李書九許遞參判參議前望單子入之待下批牌招
정조 23년 · 강
命承旨李益運重推以前牌催促尋命罷職
정조 23년 · 목
因益運違召推考傳旨敎以其間職任屢遞到今豈有更言之情勢其敢連違召牌乎從重推考傳旨勿施仍以前牌催促使之入來行公○益運又違召敎以處義有許多般與兩銓堂尤有輕重則飭敎之下何敢若是乎爲先罷職其代前望單子入之待下批牌招察任
정조 23년 · 강
有政吏曹參判李祖承進
정조 23년 · 목
以宋銓爲大司諫閔命爀爲校理韓用鐸爲副校理李得臣爲判尹李書九爲禮曹參判朴基正爲同義禁
정조 23년 · 강
遞判敦寧金載瓉
정조 23년 · 강
命副總管閔台爀重推以前牌催促
정조 23년 · 목
因台爀違召推考傳旨敎以銓曹之處義欲用於總府事體不然況廉隅伸之又伸此傳旨勿施從重推考仍以前牌催促使之入直
정조 23년 · 강
行護軍李尙度疏辭新資賜例批
정조 23년 · 강
命時囚柳河喆保放
정조 23년 · 강
總戎廳以中軍李應爀身死啓
정조 23년 · 목
該廳啓言卽者宣傳官任聖皐口傳下敎內總戎中軍以李應爀添書點下使之五日內現身而若不受現則總戎使之年雖九十當定配於李應爀所居之地期於限內受現事下敎矣李應爀今年正月已爲身死於牙山地
정조 23년 · 강
以李性默爲總戎中軍
정조 23년 · 강
還給工曹參判閔台爀辭疏催促出肅尋命推考
정조 23년 · 목
因台爀疏敎以總管嫌避旣非公格至於本職一肅何難上疏還給仍以前牌催促使之卽爲肅命○閔台爀本職出肅而兼帶總管不爲肅謝政院啓請推考允之
정조 23년 · 강
護軍朴載淳疏辭新資賜例批
정조 23년 · 강
命吏曹判書金文淳俟間行公參判李祖承牌招
정조 23년 · 목
文淳等違召政院啓請更爲牌招敎以判堂則旣有調理間給由之命當初何以出牌乎使之俟間行公參判更爲牌招
정조 23년 · 강
遞大司諫宋銓獻納趙得永正言吳翰源嚴思彦
정조 23년 · 목
政院啓言靑山縣監權載大當爲署經而大司諫宋銓獻納趙得永正言嚴思彦傳旨未下正言吳翰源在外只有司諫李萬榮一人無以備員署經何以爲之乎敎以違牌及在外人竝許遞今日政差出待下批牌招署經
정조 23년 · 강
遞藥房提調鄭民始
정조 23년 · 목
敎曰藥房提調許遞今日政差出
정조 23년 · 목
以金翰東爲大司諫李垿爲獻納尹涵任㸁爲正言尹序東爲應敎曺允遂爲校理鄭民始爲判敦寧金履翼爲右尹金載瓉爲內局提調朴鍾淳爲南學敎授
정조 23년 · 목
敎曰出疆右尹許遞今日政差出
정조 23년 · 강
重推吏曹參判李祖承
정조 23년 · 목
慶基殿令望筒以尹龜錫擬入敎以前以年老改望之人必又擬入雖曰當擬者乏少銓官事駭然甚矣似此微事飭敎不之遵行乎當該銓官從重推考此望筒改擬以入
정조 23년 · 목
以李漢豊爲右尹徐謙淳爲慶基殿令
정조 23년 · 강
禮曹以使行齎來勅書入京時儀節及頒敎之擧依前例磨鍊啓
정조 23년 · 목
禮曹啓言今番使臣回還齎來勅書入京時儀節令該曹擧行事自備邊司草記允下矣取考謄錄則頒詔勅書入京日百官郊迎自上殿庭行禮之節依正至聖節望闕時例磨鍊矣今此勅書入京日行禮等節依此擧行又啓言今此勅書旣以頒諡詔書出來迎詔卽日當有仁政殿頒敎之擧應行節目請依前例磨鍊擧行允之
정조 23년 · 강
命文簡公金淨文簡公朴祥家致祭右副承旨李魯春進去
정조 23년 · 목
禮曹啓言文簡公金淨文簡公朴祥令該曹卜日致祭事命下矣致祭日子卽令日官推擇則七月十一日十七日爲吉云而文簡公金淨祠版在於忠淸道淸州地十一日設行文簡公朴祥祠版在於全羅道光州地十七日設行祭物及執事官令各其本道進排差定之意竝知委而正日臨時承旨受香祝下去以爲致祭之地從之○政院以何承旨進去啓稟敎以右副承旨進去
정조 23년 · 강
黃海監司曺允大狀請白翎前僉使申光輅罪狀令攸司稟處
정조 23년 · 목
該監司狀啓以爲白翎前僉使申光輅牒報內本鎭緣坐安置罪人胤錫子李源祚所告內渠父胤錫年今六十三而所居與海門相距爲數里許今六月二十七日渠父釣魚次出往海邊日暮不還故蒼黃往尋則不見渠父只有竹竿掛在於小尙浦巖角故上下尋覓之際忽見渠父身體浮在水面驚遑哀痛罔知所措未及拯出而日已昏黑潮勢甚急因失渠父屍體伏乞急發慣水人救拯以給云僉使卽領校卒及慣水人等馳到胤錫渰死處一邊潛水一邊結船今方四面搜覓而胤錫保授主人崔世傑不善防守之罪在所難逭爲先着枷嚴囚以待處分云罪人渰死極爲驚駭取考配案則罪人胤錫以逆賊坦姪緣坐絶島安置於本鎭乙亥六月初十日到配又因義禁府關流三千里緣坐安置改錄矣甲申二月拿去而又因傳敎還配本鎭今此胤錫以凶逆親屬緣坐安置其所關係何等嚴重而常時不謹防守任其出入致有此渰死之擧者固已萬萬驚心況其屍身亦未卽拯得者尤極可駭白翎前僉使申光輅罪狀令攸司稟處保授主人移囚地方官長淵縣爲先嚴刑胤錫屍身待其拯出依法典檢驗馳啓計料不能檢飭之失臣亦難免惶恐俟勘○義禁府啓言申光輅時在任所云依例發遣府書吏交代後請拿來允之
정조 23년 · 강
命承旨李集斗鄭尙愚李庚運沈象奎李魯春兪岳柱下義禁府嚴問捧口招
정조 23년 · 목
因正言任㸁上疏敎曰先朝却膳臨門受敎成憲其時半朝廷搢紳疏藏在史庫昭載記注于今四十四年之間公車文疏不敢提李潛二字蓋以上遵受敎下懲搢疏也卽見鄕曲一臺臣之疏有冒犯句語鄕外新進藉或不識不知而在院諸承宣之無一言往復決是常情之外今聞諸承宣自首之言實情果不知有受敎與搢疏而捧入云如同副者身從下土猶或似然其外諸人之曰以不知不知之罪與知而故犯可謂捨二五而求十直勘當律近於混圇更勤口敎亦關國綱諸承旨等爲先下義禁府拿囚卽爲嚴問捧口招以草供捧入未肅拜判義禁纔已出牌違牌勿捧傳旨使之先開坐後謝恩
정조 23년 · 강
以李冕膺李益運洪義浩尹光普徐英輔崔獻重爲承旨竝前望也
정조 23년 · 목
敎曰承旨前望單子入之待下批竝卽牌招守廳○敎曰承旨前望點下中罷散人敍用
정조 23년 · 강
御春塘臺頒濟州貢馬
정조 23년 · 목
司僕寺啓言濟州出來先運歲貢馬二百匹內一匹船中故失一匹到中路故失一匹到始興逃逸二匹到津頭病留五十四匹華城親軍衛分給實納馬一百四十一匹矣
정조 23년 · 강
遞內局提調金載瓉
정조 23년 · 목
因內局副提調望筒敎以提調許遞前望單子入之
정조 23년 · 강
遞承旨李冕膺李益運以閔台爀尹光顔代之幷前望也
정조 23년 · 목
敎以違牌承旨許遞前望單子入之待下批與未肅拜承旨牌招察任
정조 23년 · 강
命文簡公金淨文簡公朴祥祠版致祭承旨尹光顔進去
정조 23년 · 강
命金吾時囚李集斗等分揀放送李魯春仍囚
정조 23년 · 목
義禁府啓言前承旨李集斗鄭尙愚李庚運沈象奎李魯春兪岳柱等口招以爲渠等愚迷昏昧先朝受敎搢疏事實全然不知今日臺疏有冒犯句語而不能往復退却自犯罔赦之罪云有嚴問捧口招之命請上裁敎以受敎所重無非莫重豈有輕重之所敢區別至於伊時受敎嚴重之中尤爲嚴重有不敢提道於文字之間且況昭揭之律名卽又人臣所不敢承聞之敎近來之人雖昧典故輿儓之年多而及覩臨門却膳時處分者尙猶傳誦則在卿士大夫之列而皆稱全然不知不知亦罪之外貽差非細且於年前似亦因重臣事葛藤有所考出史館與堂后所在文蹟之擧則故實雖諉之不知近事亦敢曰不聞乎不可以此分疏之爰辭輕加處分更捧口招以草供捧入其中兪岳柱不惟不知亦必不聞姑爲保放以待決末○義禁府啓言李集斗更招以爲苟有一二事端之依俙彷彿於覺得者豈敢以全然不知納供乎毋論遠事近事聞見茫昧曾有莫重受敎而不識不知近有重臣事葛藤考出堂后文蹟之擧而亦未能記得多年近密如此莫嚴莫重之事不聞不知重犯罔赦之罪云鄭尙愚更招以爲先朝飭禁之全然不知卽是死罪近來因重臣事考出之文蹟實無所見知云李庚運更招以爲先朝受敎茫然無所知聞此是罔赦之罪而至於近年事苟或有一半分覩聞者則敢不直陳重自陷於欺罔之科乎云沈象奎更招以爲丙子昭揭之處分近年考據之文蹟名以出入邇列之蹤茫然無所知覺者實是萬殞難贖之罪云李魯春更招以爲莫重莫嚴之受敎茫未聞知之狀已悉前招而至於近年事則渠於伊來十數年蟄伏鄕曲凡朝廷大小事初無聞知實昧文蹟考出之因甚事端在於何年云有捧口招以入之命請上裁敎以躋宰列至下大夫者初供曰以不知今供亦曰不聞寧以一毫不然之說納供乎但當依其言信之與兪岳柱等特爲分揀放送而受敎及搢疏之考出本當出給先自本府載錄於關和政院三司亦爲敬錄事分付而諸囚中李魯春則供語太涉礙眼重臣事葛藤在於宥還後有年之後則雖曰蟄伏鄕曲敢以此說藉重乎多年夙夜諸僚之曰未知聞者何必專責於此囚而爰辭之無嚴不可無勘懲仍囚待下敎更推
정조 23년 · 강
命尙州前營將李烷事關問該道更爲捧招